МОТИВИ
към проект на Правилник за изменение и допълнение на Правилника за устройството и дейността на Професионалния старшински колеж към Висшето военноморско училище „Никола Йонков Вапцаров“


I. Причини, които обосновават приемането на нормативния акт
Устройството и дейността на Професионалния старшински колеж към Висшето военноморско училище „Никола Йонков Вапцаров“ са уредени в Правилника за устройството и дейността на Професионалния старшински колеж към Висшето военноморско училище „Никола Йонков Вапцаров“. В него са разписани основните задачи на колежа, задълженията на обучаващия и обучаемия състав, организацията на учебния процес и методическата дейност, в т.ч. и физическото възпитание, спорт и финанси. 
Причините за изготвяне на проект на Правилник за изменение и допълнение (ПИД) на Правилника за устройството и дейността на Професионалния старшински колеж към Висшето военноморско училище „Никола Йонков Вапцаров“ са свързани с изискването да се предприемат необходимите действия за постигане на съответствие с приетите изменения и допълнения в Закона за професионалното образование и обучение (ЗПОО) (обн. ДВ, бр. 27 от 2024 г.) и в Правилника за прилагане на Закона за отбраната и въоръжените сили на Република България (ППЗОВСРБ) (обн. ДВ, бр. 88 от 2024 г.);
[bookmark: _GoBack][bookmark: to_paragraph_id50379248]С приетите изменения в разпоредбата на чл. 6, ал. 1 и 3 от ЗПОО бяха променени структурните елементи на Списъка на професиите за професионално образование и обучение, като специалностите са заличени, а към съществуващите елементи са добавени нивата по Европейската квалификационна рамка, нивата по Националната квалификационна рамка, и съотносимите длъжности съгласно Националната класификация на професиите и длъжностите. Предвид изложеното, се налага синхронизирането на текста на чл. 2, ал. 2, чл. 4, т. 1, чл. 8, ал. 2, чл. 26, ал. 1 и чл. 45, ал. 2 от Правилника с горепосочената законова регламентация чрез замяна на думата „специалности“ с „професии“, като се предвижда посочените разпоредби да влязат в сила от учебната 2026/2027 година, което е съобразено с изискването на законодателя /арг. § 67 във връзка с § 62, ал. 1 и § 58 от ПЗР към Закона за изменение и допълнение на ЗПОО (обн. ДВ, бр. 27 от 2024 г.)
Същевременно в чл. 116 от ППЗОВСРБ е създадена нова ал. 7, с която е създадена възможност за продължаване на обучението на кадетите, които за срока на изпълнение на военна служба по чл. 134, ал. 2, т. 1 и ал. 3, т. 1 от Закона за отбраната и въоръжените сили на Република България (ЗОВСРБ), са прекъснали обучението си. Това налага създаването на нарочна разпоредба – чл. 21а от проекта, с която се предлага процедура за прекъсване и продължаване на обучението в този случай.
Допълнително в процеса на прилагане на Правилника за устройството и дейността на Професионалния старшински колеж към Висшето военноморско училище „Никола Йонков Вапцаров“ е оценена необходимост от създаване на ред за отстраняване от обучение и по собствено желание на кадетите. 
С оглед на горепосоченото е предложено допълнение в разпоредбите на чл. 23, ал. 1 и ал. 4 от Правилника изрично е предвидено в случая отстраняването да се извършва със заповед на министъра на отбраната въз основа на подаден рапорт от кадета до министъра на отбраната по команден ред, в който същият излага мотиви.
Понастоящем в чл. 27, ал. 7 от Правилника са определени документите необходими за планиране на учебния процес. Към настоящия момент няма правна норма, която да регламентира изготвянето на разчети за годишната натовареност на обучаващия състав и отчетните картони за проверка на занятията, отделно извършването на проверка на занятията е залегнало в месечния и годишния план на колежа, поради което няма необходимост от допълнително изготвяне на отчетни картони. Това налага отмяна на разпоредбите на т. 6 и т. 20. 
Отделно, в разпоредбата на чл. 27, ал. 7 няма изричен текст свързан с изготвяне на срочни отчети. Тъй като обучението в Професионалните сержантски (старшински) колежи е разделено на 2 учебни срока е предложена редакция на т. 16, като „месечните анализи“ за дейността в колежа се заменят със „срочни отчети“. Месечните анализи се изготвят всеки месец и се приемат на Колежански съвет, за което се изготвя и протокол.
Проектът на акт е съобразен с действащото законодателство, включително с оглед нормата на чл. 15, ал. 1 от Закона за нормативните актове. 

II. Цели на нормативния акт
С оглед динамиката на действащото законодателство целта на проекта е постигане на съответствие с нормативните актове от по-висока степен относно неуредени от тях обществени отношения. С приемането на ПИД ще бъдат конкретизирани и допълнени разпоредбите касаещи реда за отстраняване от обучение по собствено желание, както и регламентиране на условията и реда за възстановяване на обучение на кадетите прекъснали по повод изпълнение на военна служба по военна служба чл. 134, ал. 2, т. 1 и ал. 3, т. 1 от ЗОВСРБ.

III. Финансови средства, необходими за прилагането на нормативния акт 
Предложеният проект на акт не води до въздействие върху държавния бюджет. За неговото прилагане няма да е необходимо разходването на допълнителни бюджетни средства.

IV. Очаквани резултати
Очакваните резултати са свързани с постигане на по-пълно съответствие с изискванията на Закона за професионалното образование и обучение и Правилника за прилагане на Закона за отбраната и въоръжените сили на Република България. Резултатите от прилагането на акта предполагат регламентиране на неуредени и необхванати от нормативната уредба хипотези.

V. Анализ за съответствие с правото на Европейския съюз 
Проектът на Правилник не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

